# 4.2.Organizando o concerto

# Cal é o meu rol?

Xa tes case todo organizado!

Antes de comezar cos ensaios queda definir o papel que cada un vai ter na actuación. Revisa agora os diferentes roles.

## Actuación

Aquí están englobados o narrador e as personaxes que dependerán do voso guión. Quen escolla esta tarefa deberá memorizar as súas frases e interpretar con sentido dramático e boa dicción.
Recorda que é moi importante que o público entenda o que estás contando e debes proxectar a voz, facer pausas expresivas e controlar a velocidade do discurso. Así que o voso traballo non consistirá só en memorizar, tes que ensaiar en voz alta o aspecto vocal e corporal para facer cribles os vosos personaxes.

## Rexedor

Este é un rol opcional que tes que decidir co teu grupo se o queredes incorporar ou non. O rexedor é a persoa que se encarga de organizar os tempos, saídas e posicións en escena. É unha figura que pode axudar se facedes unha montaxe complexa, necesítase unha persoa detrás do escenario co guión para lembrar quen ten que saír ao escenario e cando.

## Músicos

Son os roles principais, como músicos tes que ser capaz de aprender e adaptarse a diferentes papeis: instrumentistas, cantantes, bailaríns. Nalgunhas pezas tes que cantar e facer unha coreografía ao mesmo tempo, noutras tes que bailar, noutras tocar instrumentos. Pero o importante e probar todas as posibilidades para ser un músico completo!

## Lectura facilitada

Xa tedes case todo preparado.

Antes de ensaiar, hai que repartir os papeis.
Cada persoa terá un rol na actuación.

O narrador e as personaxes contan a historia.
Teñen que aprender o texto.
É importante falar claro.
Hai que usar ben a voz e o corpo.

O rexedor axuda a organizar a actuación.
Controla as entradas e as saídas.
Lembra quen ten que saír e cando.
Este rol é opcional.

Os músicos tocan, cantan ou bailan.
Ás veces fan varias cousas á vez.
Poden cambiar de papel segundo a peza.
O importante é probar e aprender.

## Audio

audio/mpeg

# Organiza o tempo

Por último, tes que organizar os ensaios. Debes planificar dous tipos de ensaio:

1. Ensaios parciais: nestes ensaios practícanse as pezas por separado cos roles definitivos que cada un terá na actuación. Tamén debes practicar coa clase completa a parte teatral coas saídas e entradas do escenario e as colocacións. E, por último, os ensaios da parte técnica (escenografía e amplificación de son, en caso de que o usedes).

2. Ensaio xeral: neste ensaio pásase toda a obra de principio a fin con vestiario e escenografía. Tal e como queredes que sexa a representación.

## Audio

audio/mpeg

# Diario de aprendizaxe

Xa completastes a fase 4 do reto e todo isto é o que fixestes: organizar a historia, planificar os ensaios, tomar decisións sobre a escenografía e aprender a traballar como equipo para que todo encaixase.

Agora é o momento de parar, mirar atrás e pensar sobre como se constrúe un proxecto artístico desde dentro:
que pasos seguistes, que decisións foron importantes e que aprendestes ao longo do camiño.

Accede ao diario de aprendizaxe e completa as preguntas propostas. Estas preguntas axudaranche a ordenar o vivido, reflexionar sobre o proceso e preparar o peche final do proxecto.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)